**“DOPPO PASCA…..”** – **‘e Ermete Ferraro**

Ô Vòmmero, quanno vene ‘a santa Pasca, tenimmo na tradezzione antica assaje, c’ammesca ‘a devozzione crestiana cu ‘a cultura festajuola d’ ‘o popolo napulitano. ‘A 220 anne, pe tutto ‘o *Vommero Viecchio* (chello ca ‘nce rummane d’ ‘o buvero furetano che tanno steva ‘ncopp’a cullina) nu sacco ‘e ggente s’arrocchiano pe gghì appriesso a nna prucessione che ppare na sacra scennïata, pe cce fa’ allicurdà ‘a parte finale d’ ‘a storia d’ ‘o Ssarvamiento. Pe cchesto se fanno passià p’ ‘e vvie d’ ‘o rione quatto statue antiche, c’affigurano a Ggiesù resorto, a Mmaria, ‘a mamma soja addulurata, e pure â Matalena e a ssan Giuvanne, che lle jéttero a ppurtà ‘a bbona nova. ‘Sta bella prucessione accummencia assaje ampressa ‘a l’Arenella, â matina ‘e Pasca, e ffernesce doppo sei ore ‘nnanz’â Cchiesia ‘e S. Maria d’ ‘a Libbera, custruìta ô XVI seculo. Lloco ‘nnante, ‘mmiezo ‘e ssuone d’ ‘a banda e ‘e spare d’ ‘e fuoche, ‘e statue traseno dinto e sse fanno vulà ‘ncielo palomme janche.

Certamente ‘e ddoje Ccungréghe che ‘a ddoje secule vanno appruntanno ‘sta prucessione testemmoniano ‘a fede d’ ‘a ggente ‘e Napule. Però dice ‘nu ditto antico napulitano: *“Doppo Pasca, vieneme pesca”* e accussì, passata ‘a festa, ‘e sta devozzione ‘nce rummane assaje poco.

Giesù sagliette ‘ncielo doppo ca ce sarvaje, murenno pe nnuje ‘mpiso â croce e ppirciò ‘sta festa segnifica ca simme chiammate a nascere n’ata vota, a ccagnà vita. ‘O guajo, ‘mméce, è ca doppo Pasca ‘a vita se rrepiglia comm’a primma e accussì ‘e prubbleme ‘e sta cetà restano tale e qquale. Pace, ammore p’ ‘e ffrate e riconciliazzione so’ ttutte parole che se nne volano ‘nzieme ê ppalomme, e ppirciò teneno poco ‘a che vvedé cu ‘e fatte.

Passata Pasca accummencia n’ata specie ‘e pprucessione: chella d’ ‘e mmachine ‘mmiezo ô traffico; ‘o struscio ‘e tutte ‘e juorne ‘nnanze ‘e vvetrine pe ffa’ ‘o *shopping*; ‘a sbafunarìa ‘e chi tene tropp’assaje denare e ‘a pezzentaria ‘e chi nu’ ttene manco ll’uocchie pe cchiagnere…

È propeto overo: *doppo Pasca vieneme pesca!* Pe ffurtuna ‘nce sta pure nu sacco ‘e ggente che nu’ sse scordano ‘e chello che ‘sta festa vo’ dicere e spenneno ‘a vita lloro pe cagnà ‘sta succità viulenta e fattomìo.

-----------------------------------------------------------------------------